Page:Disciplina Clericalis (English translation) from the fifteenth century Worcester Cathedral Manuscript F. 172.djvu/65

   nat he to the. Therfore thow art seruaunt of hym whiche servith me.' Than the kynge fixed a litel his sight in to the erth and saide: 'Fader, ne shamest thow nat nor gastest of my power?' To whom the philosopher in the straytnes tooke his seete and saide: 'Knowe thow hym to the to grete abusioun to have lordship of mortal thynges and the matier of thynges bryngyng the to opteyne whiche nat with thi vertu or strength, nor stilliche thow doest it of eveene consent, but of glorious covetise as the chiernes of the thyng is thow hast don to be lawded and praised whiche that is exiled and voide of al the weight. So considre thow thi glorie that is past and thi power as may be now as nought nor to be drad; but neither of thynges to come, of whos hap or comyng is doutable and vncerteyn. Thus it owith of this present lif forwhi it is but litil and momentaneous and whiche in the twynklyng of an eye is brought to nought.' He perceivyng the wordis of the philosopher, the kyng saide to his meyne: 'Forsoth he is the seruaunt of god! See yee that yee do hym noon hurt nor non vnhonest thing."

"Forsoth it is saide that suche a kyng of the Scites bi the comune assent of his nobles to suche on of his seruauntis whom thei cald Anne to be prudent and wise in seculier and worldly thynges; al the bridels and Rulis of his Realme to hym he commytted, whiche al the Revenues and Rentis of the Realme he Received and plesauntly and pesibly entreatid, the house and the household meyne and Ministres seruauntis and their dispenses ordeyned. A Riche Marchaunt his brother in a Citee fer of indwellid. The which perceived bi Rumour and tidynges of his brother enhauncyng and